اسلام آباد : بنجائی وزیر خزانہ و محصولات سینیٹر محمد اسحاق ڈار پارینے کہ آئی ایم ایف مشن اتون گپ وتران پورو مسنے، حکومت آئی ایم ایف پروگرام نا نفاذ کن سنبرینگوک ءِ، 170 ارب روپئی نا پوسکن ءُ خراج خلنگک، توانائی نا بشخ اٹی اصلاحات آ عمل درآمد مریک، گیس و توانائی نا بشخ اٹی گردشی وام تیٹی پین ودکی کننگپک، پیٹرولیم مصنوعات آ سیلز خراج نا اطلاق مفک۔ جمعہ نادے آداڑے آئی ایم ایف مشن نا دورہ ءِ پاکستان نا ایسر آ میڈیا ءِ حوال ترسا وزیرخزانہ پارے کہ پی ٹی آئی نا مسکوہی حکومت آئی ایم ایف تون پروگرام نا بناءِ کریسس و ساڑی حکومت سخت عزم اتون اودے مون آ درسا ہِننگ ءِ، مخلوط حکومت داپروگرام نا نفاذ اٹی سنبرینگوک ءِ انتئے کہ دا معاہدہ پاکستان نا حکومت کریسس۔ وزیرخزانہ پارے کہ پاکستان و آئی ایم ایف نا نیام اٹ 10 دے مروک آ گپ وتران اٹی بجلی، توانائی تون اوار چندی بشخ آتا احاطہ ءِ کننگا، مذاکرات اٹی پیٹرولیم ڈویژن، ایف بی آر، پاور ڈویژن تون اوار تعلقدار بشخ آتا نمائندہ غاک اوار ئسر ہرافک گپ وتران نا ٹک آتے گڈیکو دروشم اس تسر، اوکان پد روایت نا رداٹ وزیراعظم تون خیرخواہی اوڑدہی اس طے کننگا، وزیراعظم دُن تو لاہور اٹی ئس تو زوم انا کمک اٹ دا میٹنگ مس، وزیراعظم پارے کہ ہرا گڑاک طے مسنو اوفتیا عملدرآمد مریک، وزیراعظم نا پاننگ ئس کہ پاکستان دا بابت سنبرینگوک ءِ، پاکستانءِ میمورنڈم آف اکنامکس اینڈ فنانشل پالیسیز (ایم ای ایف پی) ملانے، ہراڑ ادوشنبے نادے آن گپ وتران بناکیک، اوکان پد لیٹر آف انٹینٹ جاری مریک اوکان پد آئی ایم ایف نا انتظامی بورڈ اسٹاف لیول معاہدہ نا منظوری ءِ ایتک۔ وزیرخزانہ پارے کہ ہرا بشخ آتیا گپ وتران مسنے ہمو بشخ آتیٹی اصلاحات پاکستان نا تینا فائدہ ٹی ءِ، اگہ نن دا اصلاحات آتے کتون تو ننا زرگزران شون ہلپک، مسکوہی حکومت دا اصلاحات آتے کپرسا زرگزران نا بیڑا ءِ غرق کریسس و دنیا نا 24 می بھلا زرگزران ءِ 47 می نمبر آ سرکریسس، بجلی نا بشخ اٹی پیدواری خڑچ آتا کچ 3 ہزار ارب روپئی ءِ وخت اس کہ 1800 ارب نا ریکوری ءِ ہنداخاطران دا بشخ اٹی اصلاحات المی ءِ۔ وزیرخزانہ پارے کہ 2013ٹی پاکستان مسلم لیگ ن نا حکومت اولیکو بجٹ اٹی 16،17 اصلاحات درستی راستی کرفے، آئی ایم ایف تون ساڑی آ گپ وتران کن نن تیار ئسن و داڑا ای حکومت نا زرگزرانی ٹیم ءِ مبارکبادی ایتیوہ، دا مذاکرات اٹی ایف بی آر، پاور، پیٹرولیم ڈویژن و بے نظیر انکم سپورٹ پروگرام نا نمائندہ غاک اہم ءُ کڑد اس ادا کریر، داوخت آ ہچ ءُ ابہام اس اف، نن غٹ قول آتے پورو کینہ و ہراوڑ 2013-18نا آئی ایم ایف پروگرام ءِ پورو کریسن، ہموجوزہ اتون ساڑی آ پروگرام ءِ پورو کننگک۔ وزیر خزانہ پارے کہ آئی ایم ایف بورڈ انا منظوری آن پد پاکستان ءِ 1.2 ارب ڈالر نا قسط ملک۔ وزیرخزانہ اسحاق ڈار پارینے کہ آئی ایم ایف تون ہرا باندات آتے گڈیکو دروشم تننگانے اوفتا رداٹ 170 ارب روپئی نا پوسکن ءُ خراج خلنگک ولے داہیت ءِ پک کننگک کہ دانا بھاریم براہ راست لس بندغ آ تمپ، توانائی نا بشخ اٹی اصلاحات آ عملدرآمد مریک، گیس و توانائی نا بشخ اٹی گردشی وام تیٹی پین ودکی کننگپک، غیر ہدفی زرتلافی ءِ چٹفنگک، گیس انا بشخ اٹی پین گردشی وام تا ودکی کننگپک، دا غٹ ہندن ءُ امور ءُ ہرافتیا عملدرآمد ننا جند انا فائدہ ٹی ءِ۔
(اے پی پی)
